
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Комисије за спровођење комасације за катастарску општину Шашинци, по притужби AA из …, Заштитник грађана 
У Т В Р Ђ У Ј Е
Комисија за спровођење комасације за катастарску општину Шашинци начинила је, супротно закону, принципима добре управе и начелима управног поступка, пропуст у раду тиме што није донела одлуку у поновном поступку комасације у предмету  АА из ..., чиме је повређено притужиочево право на имовину.
На основу утврђених недостатака у раду, Заштитник грађана упућује Комисији за спровођење комасације за катастарску општину Шашинци следеће 

П Р Е П О Р У К Е
I
Комисија за спровођење комасације за катастарску општину Шашинци ће без одлагања предузети све неопходне мере како би у поновном поступку комасације у предмету АА из ... донела правилну и на закону засновану одлуку по обавезним инструкцијама другостепеног органа, те ће акт донет у предметном поступку доставити странкама у најкраћем могућем року.
II
Комисија за спровођење комасације за катастарску општину Шашинци ће се старати да у свом будућем раду увек поступа у складу са принципима добре управе и начелима управног поступка, поштујући права и на закону засноване интересе грађана.
Комисија за спровођење комасације за катастарску општину Шашинци обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Р а з л о з и:
Заштитник грађана је примио притужбу АА, из ..., којом се изражава незадовољство непоступањем Градске управе града Сремска Митровица и Комисије за комасацију СО Сремска Митровица у поновном поступку комасације након поништаја првостепеног решења.

Наиме, притужбом се наводи, а из приложене документације произилази да је након одлуке Врховног суда Србије У бр. 5611/08 од 28.05.2009. године, Министарство пољопривреде, шумарства и водопривреде Решењем број 461-02-10/2008-09 од 25. 09.2009. године поништило Решење Комисије за комасацију СО Сремска Митровица, број 461-5/285-95-02 од 27.11.2003. године и предмет вратило првостепеном органу на поновни поступак. Надаље се истиче да до дана обраћања Заштитнику грађана, орган јавне власти није донео ново решење, при чему притужилац сво време плаћа порез на пољопривредно земљиште које већ 17 година не користи. Притужилац посебно наводи да је 20.04.2019. године упутио захтев Градској управи за урбанизам, просторно планирање и изградњу објеката у циљу доношења нове одлуке у овом поступку, а 09.07.2019. године и ургенцију, али да није добио никакав одговор.

Оцењујући наводе из притужбе, као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана обратио се Градској управи града Сремска Митровица, затражио изјашњење о свим чињеницама и околностима значајним за доношење става о основаности притужбе, а потом и Комисији за спровођење комасације у катастарској општини Шашинци. 

Градска управа за урбанизам, просторно планирање и изградњу објеката града Сремска Митровица је актом број 461-7/2019-VI од 27. 08. 2019. године обавестила Заштитника грађана да Комисија за комасацију СО Сремска Митровица, према њиховим сазнањима, није предузимала мере у конкретном случају, с обзиром на то да услед протека времена и смрти појединих њених чланова, комисија није располагала капацитетом за поступање по налозима другостепеног органа. Истовремено је наведено да је надлежност за подношење предлога Скупштини града у вези са спровођењем поступка комасације у катастарским општинама на територији града Одлуком о градским управама града Сремска Митровица („Сл. лист града Сремска Митровица“, број 12/2016) пренета на Градску управу за пољопривреду и заштиту животне средине, те да је наведеној управи прослеђен на даље поступање предмет притужиоца са иницијативом да Скупштини града Сремска Митровица предложи да се постојећој комисији за комасацију, образованој за спровођење комасације КО Шашинци, надлежност прошири и за поступање по Решењу Министарства пољопривреде, шумарства и водопривреде број 461-02-10/2008-09 од 25. 09. 2009. године.

Градска управа за пољопривреду и заштиту животне средине је актом број 070-5/2019-XI од 23. 10. 2019. године обавестила Заштитника грађана да је на предлог ове градске управе који је усвојило Градско веће града Срема Митровица, Скупштина града 27. 09.2019. године донела Решење о измени првобитног решења о образовању комисије за спровођење комасације у КО Шашинци и проширила њену надлежност и на доношење одлуке у предмету притужиоца.
Комисија за спровођење комасације у катастарској општини Шашинци обавестила је Заштитника грађана дописом бр. 461-1/2018-XI  од дана 24.12.2019. године да је тој Комисији  Решењем Скупштине Града Сремске Митровице бр.  02-85/2019-I  дато у надлежност да спроведе поступак и донесе одлуку за учесника комасације АА из ... у катастарској општини ... Наводи се да у том трентуку Комисија још није упуштала у решавање и доношење одлуке у предмету расподеле комасационе масе у притужиочевом предмету. Такође се наводи да Комисија не поседује целокупне списе спорног предмета, те да се спроводе мере ради прибављања недостајуће документације.  Додатним изјашњењем акт  бр. 461-1/2018- XI  од дана 03.06.2020. године Комисија је обавестила Заштитника грађана да се тренутно спроводи комасација у КО Шашинци, што је за ту Комисију приоритет, те да ће по окончању поступка поступати у предмету расподеле комасационе масе у КО ..., АА из ... Наводи се да се Комисија у међувремену обраћала Архиви града Сремске Митровице и Архиву Срема за достављање списа спорног предмета, с обзиром да не поседује целокупне списе, али да се исти не налазе ни у архивским депоима ова два органа. Комсија истиче да ће се у најкраћем року обратити притужиоцу за достављање документације коју он поседује као странка у поступку како би извршила реконструкцију, што би уједно омогућило и поступање у предмету.

*

Уставом Републике Србије („Сл. гласник РС“, бр. 98/2006) јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне (чл. 58.) Сходно члану 198. Устава појединачни акти и радње државних органа, организација којима су поверена јавна овлашћења, органа аутономних покрајина и јединица локалне самоуправе, морају бити засновани на закону.
Одредбом члана 213. став 1. сада важећег Закона о општем управном поступку ("Сл. гласник РС", бр. 18/2016 и 95/2018 – аутентично тумачење) поступци који до почетка примене овог закона нису окончани, окончаће се према одредбама закона који се примењивао до почетка примене овог закона. Овај закон је ступио на снагу 09.03.2016. године, а примењује се од 01.06.2017. године, изузев одредаба чл. 9, 103. и 207. које се примењују од 08.06. 2016. године. 
Сходно одредби чл. 232 став 2  раније важећег Закона о општем управном поступку "Сл. лист СРЈ", бр. 33/97 и 31/2001 и "Сл. гласник РС", бр. 30/2010 ) ако другостепени орган нађе да ће недостатке првостепеног поступка брже и економичније отклонити првостепени орган, он ће својим решењем поништити првостепено решење и вратити предмет првостепеном органу на поновни поступак. У том случају, другостепени орган је дужан својим решењем да укаже првостепеном органу у ком погледу треба допунити поступак, а првостепени орган је дужан у свему да поступи по другостепеном решењу и да, без одлагања, а најдоцније у року од 30 дана од дана пријема предмета, донесе ново решење. Против новог решења странка има право на жалбу. 
Закон о пољопривредном земљишту ("Сл. гласник РС", бр. 62/2006, 65/2008 - др. закон, 41/2009, 112/2015, 80/2017 и 95/2018 - др. закон) чланом 2 став 5.  прописује да комасација обухвата планске, организационе, правне, економске и техничке мера које се спроводе у циљу укрупњавања и побољшања природних и еколошких услова на земљишту. Сходно члану 34. одлуку о спровођењу комасације доноси скупштина јединице локалне самоуправе на основу програма комасације, а одлука се објављује у службеном гласилу јединице локалне самоуправе. Чланом 35.  истог закона прописано је да истовремено са доношењем одлуке о спровођењу комасације, скупштина јединице локалне самоуправе образује комисију за комасацију (у даљем тексту: комисија), која спроводи поступак комасације. Сходно члану 43. Комисија решењем одлучује о расподели комасационе масе. 
Принципима добре управе предвиђено је да органи јавне власти и јавни службеници увек делују у оквиру и на основу Устава, закона о других прописа и примењују правила и поступке прописане Уставом, законом и другим прописом. Они посебно воде рачуна да одлуке које се тичу права, обавеза или на закону заснованих интереса грађана имају основ у закону и да њихов садржај буде усклађен са законом. Свака одлука органа јавне власти која може негативно утицати на права, обавезе и на закону засноване интересе грађанина, садржи образложење са јасно наведеним конкретним одлучним чињеницама и околностима и прецизним правним основом за доношење одлуке. Јавни службеници уздржавају се од доношења било које одлуке без чврстог утемељења или индивидуализованих разлога за доношење. Одлука органа јавне власти садржи поуку о правном средству које се против ње може искористити.
*
Сагледавши наведене прописе и податке до којих се дошло током спроведеног поступка контроле правилности и законитости рада Комисије за спровођење комасације за катастарску општину Шашинци, Заштитник грађана утврдио је да, упркос протеку времена откако је на то решењем Скупштине града Сремска Митровица овлашћена, Комисија за спровођење комасације за КО Шашинци неоправдано није спровела поновни поступак деобе комасационе масе у КО ..., у предмету АА из ... 
Имајући у виду да је реч о поступку који се води преко 30 година, при чему је притужилац онемогућен да се користи својом имовином услед изостанка правилне и на закону засноване одлуке, а да све време уредно измирује пореске обавезе за исту, аргумент да постоје поступци који су приоритет у односу на овај и наводи о непоседовању целокупних списа предмета у конкретном случају, нису и не могу бити адекватан и оправдан разлог одуговлачења решавања у поступку комасације у КО .... Посебно се истиче законска обавеза првостепеног органа да у року од 30 дана од дана пријема предмета, донесе ново решење и поступи по налогу другостепеног органа
Из дописа Историјског архива Срема, приложеног уз допис Комисије акт бр. 461-1/2018- XI  од дана 03.06.2020. године, утврђено је да је исти од дана 06.02.2020. године и да је Комисија још тада била информисана да тај орган не поседује списе предмета. Сходно наведеном , произлази да је Комисија могла поступити ефикасно спрам примљених информација и предузети друге мере ради реконструкције целокупних списа предмета, што није учињено. С тим у вези, Заштитник грађана оцењује да је реч о грубом кршењу принципа добре управе и повреде цитираних законских одредби.
Заштитник грађана подсећа да стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.

На основу свих утврђених чињеница и околности, Заштитник грађана је утврдио пропуст у правилности и законитости рада Комисије за спровођење комасације за катастарску општину Шашинци на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић

